Et tændt komfur, et plastikskærebræt og nogle viskestykker er ikke en god kombination. Slet ikke når man ikke er hjemme. Det måtte beboerne i en lejlighed på Lindholm Brygge 17 i Nørresundby i dag sande. Resultatet blev en ubeboelig lejlighed. - Lejligheden er kraftigt røgskadet. Ilden havde også fat i emhætten, men ud over det, er skaderne forårsaget af den kraftige røg, fortæller indsatsleder Jesper Rasmussen. Beboerne er nu genhuset, indtil lejligheden er beboelig igen. Men der venter et retligt efterspil, for de vil blive sigtet efter Beredskabsloven, og risikerer en bødestraf for uagtsomhed. Det fortæller vagtchef ved Nordjyllands Politi, Mads Hessellund.

Referat:
En lejlighed på Lindholm Brygge i Nørresundby er ubeboelig, efter beboerne glemte et tændt komfur.